#

# Smernica č. 55/2019 o postupe pri tvorbe zoznamov študijných odborov a učebných odborov

Gestorský útvar: sekcia regionálneho školstva, tel.: 02/59374466  ev. č.: 2019/18475:1-A1030

Ministerka školstva, vedy, výskumu a športu Slovenskej republiky podľa článku 11 ods. 2 písm. f) druhého bodu Organizačného poriadku Ministerstva školstva vedy, výskumu a športu Slovenskej republiky a v súlade s § 29 ods. 2 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení zákona č. 209/2018 Z. z. (ďalej len „zákon“) vydáva túto smernicu:

### Úvodné ustanovenia

Táto smernica upravuje postup pri tvorbe

* + 1. zoznamu študijných odborov a učebných odborov stredných odborných škôl s nedostatočným počtom absolventov pre potreby trhu práce a
		2. zoznamu študijných odborov a učebných odborov stredných odborných škôl, ktoré sú nad rozsah potrieb trhu práce.

### Kritériá pre zaradenie do zoznamu študijných odborov a učebných odborov, ktoré sú nad rozsah potrieb trhu práce

Študijný odbor alebo učebný odbor v príslušnom samosprávnom kraji sa zaradí do zoznamu študijných odborov a učebných odborov, ktoré sú nad rozsah potrieb trhu práce, ak

* + 1. patrí v rámci príslušného samosprávneho kraja medzi
			1. 10 % študijných odborov alebo učebných odborov s najvyššou priemernou absolventskou mierou nezamestnanosti v mesiacoch marec až jún predchádzajúceho školského roka a
			2. 20 % študijných odborov alebo učebných odborov s najnižším pomerným rozdielom medzi dodatočnou potrebou zamestnancov a prognózovaným počtom absolventov v roku ukončenia štúdia,
		2. nevyplýva potreba odborného vzdelávania a prípravy v tomto študijnom odbore alebo v tomto učebnom odbore
			1. zo žiadnej odvetvovej koncepcie odborného vzdelávania a prípravy žiakov na výkon povolania a odborných činností a
			2. z príslušnej regionálnej stratégie výchovy a vzdelávania v stredných školách,
		3. nie je v rámci príslušného samosprávneho kraja k 1. januáru príslušného školského roka
			1. overená spôsobilosť zamestnávateľa poskytovať praktické vyučovanie v systéme duálneho vzdelávania alebo
			2. stredná škola, ktorá má uzatvorenú zmluvu o duálnom vzdelávaní v tomto študijnom odbore alebo učebnom odbore a
		4. sa pripravuje v tomto študijnom odbore alebo v tomto učebnom odbore k 15.  septembru príslušného školského roka v príslušnom samosprávnom kraji viac ako 15 žiakov.

### Kritériá pre zaradenie do zoznamu študijných odborov a učebných odborov s nedostatočným počtom absolventov pre potreby trhu práce

Študijný odbor alebo učebný odbor sa zaradí do zoznamu študijných odborov a učebných odborov s nedostatočným počtom absolventov pre potreby trhu práce, ak

* + 1. patrí v rámci príslušného samosprávneho kraja medzi
			1. 10 % študijných odborov alebo učebných odborov s najnižšou  priemernou absolventskou mierou nezamestnanosti v mesiacoch marec až jún predchádzajúceho školského roka a
			2. 30 % študijných odborov alebo učebných odborov s najvyšším pomerným rozdielom medzi dodatočnou potrebou zamestnancov a prognózovaným počtom absolventov v roku ukončenia štúdia a
		2. má dodatočnú potrebu zamestnancov v samosprávnom kraji vyššiu ako 10 zamestnancov.

### Spoločné ustanovenia

* 1. Táto smernica sa nevzťahuje na ročníky žiakov, ktorí začali štúdium pred 1. septembrom 2020. Zoznam študijných odborov a učebných odborov, ktoré sú nad rozsah potrieb trhu práce, a zoznam študijných odborov a učebných odborov s nedostatočným počtom absolventov pre potreby trhu práce vydané do 31. decembra 2019 zostávajú zachované pre ročníky žiakov, ktorí začali štúdium pred 1. septembrom 2020.
	2. Dodatočná potreba zamestnancov podľa článku 2 písm. a) druhého bodu a článku 3 písm. a) druhého bodu sa určuje na základe prognóz pre kalendárny rok, v ktorom majú ukončiť štúdium žiaci začínajúci štúdium v školskom roku, od ktorého sa určujú zoznamy podľa článku 1. Dodatočná potreba zamestnancov sa určuje v závislosti od dĺžky štúdia v študijnom odbore alebo v učebnom odbore.
	3. Dodatočná potreba zamestnancov podľa odseku 2 je súčtom
		1. rozdielu medzi prognózou počtu zamestnancov na príslušný kalendárny rok a prognózou počtu zamestnancov na predchádzajúci kalendárny rok a
		2. prognózy počtu zamestnancov odchádzajúcich do starobného dôchodku na príslušný kalendárny rok.
	4. Do zoznamov podľa článku 1 sa nezaraďujú
		1. učebné odbory a zamerania učebných odborov, ktorých absolvovaním žiak získa nižšie stredné odborné vzdelanie,
		2. študijné odbory a zamerania študijných odborov nadstavbového štúdia,
		3. študijné odbory pomaturitného štúdia a
		4. študijné odbory alebo učebné odbory, ktoré sú predmetom experimentálneho overovania.
	5. Zoznamy podľa článku 1 ministerstvo
		1. vydáva po prerokovaní v Rade vlády Slovenskej republiky pre odborné vzdelávanie a prípravu a
		2. zverejňuje na svojom webovom sídle do 31. januára príslušného kalendárneho roka.

### Zrušovacie ustanovenie

Zrušuje sa smernica č. 1/2017, ktorou sa upravuje postup pri tvorbe Zoznamu študijných odborov a učebných odborov, ktoré sú nad rozsah potrieb trhu práce a Zoznamu študijných odborov a učebných odborov s nedostatočným počtom absolventov pre potreby trhu práce.

1. Účinnosť

Táto smernica nadobúda účinnosť 1. januára 2020.

**ministerka**

## Obsah

[Smernica č. 55/2019 o postupe pri tvorbe zoznamov študijných odborov a učebných odborov 1](#_Toc26973682)

[Čl. 1 Úvodné ustanovenia 1](#_Toc26973683)

[Čl. 2 Kritériá pre zaradenie do zoznamu študijných odborov a učebných odborov, ktoré sú nad rozsah potrieb trhu práce 1](#_Toc26973684)

[Čl. 3 Kritériá pre zaradenie do zoznamu študijných odborov a učebných odborov s nedostatočným počtom absolventov pre potreby trhu práce 2](#_Toc26973685)

[Čl. 4 Spoločné ustanovenia 2](#_Toc26973686)

[Čl. 5 Zrušovacie ustanovenie 3](#_Toc26973687)

[Obsah 4](#_Toc26973688)